Og Rasmus Nordqvist giver da også udtryk for, at han er ked af ikke at have fået opbakning til sine idéer om, hvad der nu skal ske med Alternativet.

- På den baggrund vil jeg ikke optage en plads, som naturligvis altid vil kræve et tæt samarbejde med den politiske leder. Josephine skal nu have plads og mulighed for at folde sit politiske projekt for Alternativet ud, skriver han i opslaget.

Til DR Nyheder siger han, at beslutningen i sidste ende handler om, at han og Josephine Fock har forskellige opfattelser af, hvad partiets projekt skal være. Alligevel mener han ikke, der er mange steder, de to ikke kan samarbejde.

- Det er ikke så meget. Der er enkelte punkter. Jeg stillede op med et projekt, og nu er Josephine politisk leder. Jeg glæder mig til at se hende folde det lederskab ud.

Han oplyser også, at han bliver i partiets folketingsgruppe, og at han fortsætter med flere af sine andre ordførerskaber. Han regner samtidig med at genopstille ved næste folketingsvalg.

Læs også : Josephine Fock er Alternativets nye politiske leder

Talsperson trækker sig også

Nordqvist er ikke den eneste person i Alternativet, der ovenpå kampvalget i weekenden har valgt at trække sig fra centrale poster.

Tidligere i dag meldte talspersonen for partiets hovedbestyrelse, Leila Stockmarr, ud, at hun trækker sig helt fra hovedbestyrelsen.